የሰንደቅ ዓለማ ቀን በሎስ አንጀለስ ተከበረ
 በሎስ አንጀለስና አካባቢው የሚኖሩ ኢትዮጵያውያንና ትውልደ ኢትዮጵያውያን ሰባተኛው የሰንደቅ ዓለማ ቀንን አከበሩ፡፡በበዓሉ ላይ የተገኙት በአሜሪካ የኢፌዴሪ ባለሙሉ ስልጣን አምባሳደር ግርማ ብሩ ሰንደቅ ዓላማ ሀገርንና ህዝብን የሚወክል የነጻነትና የሉአላዊነት መገለጫ በመሆኑ ተገቢውን ክብር መስጠት ያስፈልጋል ብለዋል፡፡በውጭ የሚኖረው ማህበረሰብም በሀገሪቱ በሚካሄደው የልማት እንቅስቃሴ እራሱ ተጠቅሞ የሀገሩን ልማት ለማፋጠን የሚችልበት ሁኔታ እንደተመቻቸም ገልጸዋል፡፡የበዓሉ ተሳታፊዎችም በቅርቡ ዋሽንግተን ዲሲ በሚገኘው የኢፌዴሪ ኤምባሲ የኢትዮጵያን ልማትና ዕድገት የማይፈልጉ ጥቂት ግለሰቦች ሰንደቅ ዓለማ በማውረድ የፈጸሙትን አጸያፊ ተግባር አውግዘዋል፡፡በበዓሉ ላይ ከ220 በላይ የሚሆኑ የኢትዮጵያውያንና ትውልደ ኢትዮጵያውያን ተገኝተዋል፡፡በተያያዘ ዜናም የሰንደቅ ዓላማ ቀን በሞስኮና ሃቫና ኢትዮጵያውያንና ትውልደ ኢትዮጵያውያን በተገኙበት መከበሩን የውጭ ጉዳይ ሚኒስቴር አስታውቋል፡፡ (ኢብኮ) 